V. Tomanová, ministerka práce, sociálnych vecí a rodiny SR: (2009-02-12):
Ak dovolíte, k sociálnym podnikom, k opatreniam, ktoré sú tu predložené a ktoré boli výsledkom kompromisu a dohody a konsenzu zástupcov sociálnych partnerov, zástupcov zamestnancov, zamestnávateľov, dokonca aj váš zástupca bol prítomný. Ja len pripomeniem, včera sa uskutočnila neformálna Rada ministrov v Lisabone, teda je to pri príležitosti regionálneho stretnutia sa predstaviteľov Medzinárodnej organizácie práce a tá rada sa konala za účasti aj eurokomisára, pána eurokomisára Špidlu. Slovenská republika so svojimi opatreniami, ktoré sme predstavili, sme boli vyhodnotení ako krajina s najlepším súborom opatrení, ktoré prijala s tým, že stáva sa taký určitý precedens. Vyberie sa ešte jedna krajina a tieto opatrenia a ich efektívnosť sa bude vyhodnocovať a majú byť a slúžiť vzorom pre ostatné štáty. Čiže ja by som na tejto pôde skutočne zvažovala a sypala oheň a síru na opatrenia, ktoré prinášajú ľuďom pomoc. K pani poslankyni Radičovej, ja som veľmi dobre rozumela tomu návrhu. Takže ten návrh – ako vždy pani poslankyňa v tomto prípade vykopáva otvorené dvere. A čo sa týkalo pani poslankyne Vaľovej, ona upozorňovala na to, že by sa to mohlo dotknúť aj zamestnancov v štátnej službe. Áno, nastúpi nezamestnaný človek so vzdelaním do štátnej služby, poviem konkrétne na úseku sociálnych vecí a jeho plat je od 12 tisíc, 13, 14 tisíc korún ďaleko pod hodnotou. Sociálni pracovníci sú ohodnotení zhruba o jednu tretinu nižšie, ako sú hodnotení, ako je priemerná mzda v národnom hospodárstve. Každému jednému štátnemu zamestnancovi budeme doplácať podľa pani Radičovej príspevok vzhľadom na to, že ich mzda je nižšia ako priemerná mzda v národnom hospodárstve. Takže, prosím, zvažujte aj toto. A ešte jednu vec, pán poslanec Janiš. Ja by som skutočne veľmi zvažovala slová. Zúčastníte sa na niektorých rokovaniach, neformálnych rokovaniach, formálnych stretnutiach ministrov k tejto problematike a zistíte, že Slovenská republika postupuje plne v intenciách a v súlade s krokmi Európskej únie. Nedá mi, aby som sa nevrátila k sociálnym podnikom. Ak sociálne podniky a teraz ich rozširujeme pre obecné úrady, teda zvyšujeme miestnu a lokálnu zamestnanosť a v prvom rade uvoľňujeme podmienky iba pri ich zriaďovaní a to pre obecné úrady,  a vy všetci predsa veľmi dobre viete, že starostovia obcí a, samozrejme, aj poslanci sú volení ľuďmi, sú volení zástupcami a sú zástupcami ľudu. A kde inde ako v obciach a mestách je možná taká spoločenská kontrola, akú vlastne majú oni. Takže toto je jedna vec. A druhá vec. Pán poslanec Brocka, akú máte skúsenosť so sociálnymi podnikmi a kde? Uskutočnil sa prieskum, poslanecký prieskum, na ktorom sa zúčastnila aj zástupkyňa vášho Kresťanskodemokratického hnutia. Štrnásť ľudí sa venovalo poslaneckému prieskumu z ministerstva práce v piatok do večerných hodín do štvrť na osem, do pol ôsmej a keď skončili, záverečné slová boli, kde sa spytovali naši ľudia pod vedením štátneho tajomníka pána dr. Ing. Siku, či ste spokojní, či boli zodpovedané všetky otázky a či boli – áno, nikto nemal ani jedinú pripomienku a v tej chvíli, ako ste vyšli dolu, ste úplne zmenili názor, ba dokonca ste odmietli podpísať aj záznam z tohto rokovania, aby vaše slová boli akýmsi spôsobom potvrdené, že ste spokojný a že ste nezistili žiadne pochybenia. V tejto súvislosti pripomeniem, v decembri som sa zúčastnila alebo bola som sa osobne pozrieť na sociálne podniky, ktoré sú mesačne monitorované zo strany sociálnej implementačnej agentúry a všetky nedostatky – ľudia, ktorí pracujú, robia aj chyby –, takže všetky nedostatky, ktoré sa zisťujú, sú okamžite riešené. Okamžite, akonáhle vyplával problém a zopakujem, okrem mesačnej kontroly, ktorú robí sekcia riadenia Európskeho sociálneho fondu, okrem toho je tam štvrťročná kontrola zo strany kontroly a štátneho dozoru ministerstva práce. Zúčastnili sme sa osobitne, ja som doteraz prešla šesť podnikov a ešte prejdem aj posledné dva a v tejto chvíli by som pripomenula, že áno, akonáhle sa urobí nedostatok a rieši sa, tento nedostatok sa rieši a prijímajú sa opatrenia. Ak je zakúpené niečo, čo je neoprávneným výdavkom, nikto takýto výdavok nepreplatí. Takže bola by som veľmi rada, keby ste uviedli na pravé miesto to, čo sa v skutočnosti deje. Ide o pilotný projekt a ja vám môžem garantovať, že do týchto troch regiónov – Banskej Bystrice, Košíc a Prešova – smerujú ďalšie prostriedky a nie malé prostriedky, je to 10 miliónov eur v rámci globálnych grantov. Budú výlučne na projekty zamestnávania ľudí. Takže prosím vás pekne, o čom to tu hovoríte? Sociálne podniky sú ďalším nástrojom, kde predpokladáme zamestnať desaťtisíc ľudí. Starostovia obcí, primátori miest, Združenie miest a obcí privítalo takúto situáciu a privítalo tento nástroj. Na medzinárodnej úrovni, na európskej úrovni najvyššia organizácia, pán Somavio, generálny tajomník Medzinárodnej organizácie práce prišiel pogratulovať k takémuto súboru opatrení. O čom to tu rozprávate? Ďakujem za pozornosť. (Potlesk.)